<classify> IMEELEZWA kuwa serikali imefanya vyema kununua korosho kwa kuwa uamuzi huo ni wa kumlinda mkulima.Na pia kwa kuwa bei ya zao hili imeshuka kwenye soko la dunia, serikali ina uwezo wa kuzitunza korosho hizo mpaka pale bei kwenye soko hilo itakapopanda na kuziuza kwa faida, na kwa kufanya hivyo, taifa litanufaika.Hayo yalibainishwa na Mtaalamu wa Uchumi kutoka Chuo Kikuu cha Dar es Salaam, Profesa Razack Lokina aliyezungumza na gazeti hili jana. Profesa Lokina alisema ingawa bei ya korosho kimataifa imeshuka kutoka dola 4 za Marekani hadi kufikia dola 1.7, bado serikali imefanya uamuzi mzuri wa kuzinunua korosho hizo kwa kumlinda mkulima.Uamuzi wa kununua korosho ulifanyika baada ya kutokea vuta nikuvute kati ya wanunuzi na wakulima wa korosho kwenye mikoa ya Lindi, Mtwara na Ruvuma kuhusu bei ya kununulia.Kutokana na hali hiyo, serikali ilitoa siku nne kuanzia Novemba 9, mwaka huu kwa wanunuzi hao kueleza kiasi cha tani watakachonunua kwa bei elekezi ya serikali na siku ambayo wangezinunua, agizo ambalo wanunuzi hao walishindwa kulitekeleza.Kutokana na wanunuzi hao kushindwa kuzinunua korosho hizo kwa bei elekezi ya serikali ya Sh 3,300 kwa kilo, ndipo Rais John Magufuli alipoamua kusitisha suala hilo Jumatatu ya wiki iliyopita na kutangaza uamuzi wa serikali kuzinunua korosho zote za wakulima kwa bei elekezi iliyoitoa.Kwa mujibu wa taarifa ya mtandaoni ya Shirika la Habari la Reuters ya Novemba 15 mwaka huu, mpango huo wa serikali wa kununua korosho hizo, utasababisha uhaba wa bidhaa hiyo duniani na waathirika wa kwanza wanaweza kuwa mataifa ya Vietnam na India.Vietnam imetajwa kuwa ndiye mchakataji mkubwa wa korosho duniani huku India ikitajwa kuwa siyo tu kwamba ni mchakataji mkubwa, lakini pia ndiyo mlaji mkubwa wa bidhaa hiyo.Shirika hilo lilisema Rais Magufuli aliagiza ongezeko la bei kwa asilimia 94 ya kununulia korosho hizo kwa lengo la kuwalinda wakulima dhidi ya bei ndogo. Reuters lilimnukuu mmiliki wa Kampuni ya ReloBridge ya India inayofanya biashara ya korosho, Sushant Gupta, akisema kuwa kama korosho hizo hazitauzwa kwa wanunuzi wa Vietnam, kutakuwa na uhaba wa bidhaa hiyo.Kutokana na taarifa hiyo, gazeti hili jana lilimtafuta Waziri wa Viwanda, Biashara na Uwekezaji, Joseph Kakunda ili kujua mambo kadhaa ikiwemo bei ya korosho kwenye soko la dunia.Kwa mujibu wa Waziri Kakunda, bei ya korosho ghafi kwenye soko la dunia mpaka ilipofika Novemba 15, mwaka huu, ilikuwa ni Dola za Marekani 1.7 kwa kilo. Kakunda aliunga mkono taarifa ya Reuters kwamba uamuzi wa serikali wa kununua korosho zote za wakulima unaweza kusababisha uhaba wa bidhaa hiyo duniani kwa kuwa Tanzania ndiyo mzalishaji mkubwa wa korosho katika Ukanda wa Afrika Mashariki.Sasa hivi serikali hatutaki tena kufanya kazi na madalali middlemen, kama wanunuzi wa India na Vietnam wanataka korosho zetu, waje tuzungumze, lakini hatutaki madalali kwenye suala hili, alieleza Kakunda.Alisema mpaka ilipofika Ijumaa wiki iliyopita, jumla ya tani 118,000 zilikuwa zimeshakusanywa na matarajio yao ni kukusanya tani 300,000, kiasi ambacho hakijawahi kukusanywa kwa kuwa wakulima bado wana korosho nyingi.Uwezo wa kuzitunza tani zote hizo za korosho tunao, hivi sasa maghala ya Lindi na Mtwara yameanza kujaa na tumeshaanza kuandaa maghala mengine jijini Dar es Salaam kwa kuwa yapo ya kutosha, alisisitiza Kakunda. Kwa mujibu wa Reuters, Tanzania inauza nje asilimia 75 ya korosho zote zinazotoka Afrika Mashariki, lakini pia hakuna nchi nyingine inayovuna korosho katika msimu huu kama Tanzania.  <topic>: KITAIFA 